Blitsbokke trap Kenia in laaste wedstryd | Netwerk24
Deur Marnus Kok 15 Mei 2021 12:41
Die Blitsbok Ruhan Nel. Foto: Gallo Images
Suid-Afrika 1, soos die span in die toernooi bekend staan, het die Keniane Saterdag met 31-5 geklop.
Die Suid-Afrikaners se eerste drie is deur Sako Makata gedruk ná 'n skoppie deur Selvyn Davids. Davids het sy span se tweede drie gedruk nadat hy 'n skoppie van Justin Geduld opgevolg het.
Soos soveel maal die afgelope twee naweke gesien is, is skoppe 'n belangrike pyl in die Suid-Afrikaners se koker.
Van Geduld gepraat, almal ken sy vermoë op die aanval, maar hy het ook meer as een keer goeie duikslae uitgevoer.
Tog was dit nie 'n foutlose vertoning deur die Blitsbokke nie. Daar was 'n hanteerfout of twee en 'n paar duikslae wat verbrou is. Maar dit is nie 'n krisis nie, eerder dinge waaraan aandag gegee kan word.
Die Blitsbokke se kaptein, Siviwe Soyizwapi, het weens 'n besering nie teen die Keniane gespeel nie. Sy plek in die groep is ingeneem deur Shilton van Wyk.